Xakerlar 4,9 millionta Gmail akkauntining login va parolini internetga joyladi

9-sentabr kuni xakerlar tomonidan 4,9 million dona Google elektron pochta xizmati — Gmail akkauntlarining login va parollari internetga chiqarib yuborildi. Bu haqda “Vedomosti” sayti ma’lumotiga asoslanib “Parol” nashri xabar berdi.

Avvalroq 1,2 millionta “Yandeks”, 800 000 ta Mail.Ru akkauntlarining login va paroli internetga joylangan edi. Gmail foydalanuvchilarining ma’lumotlari ham xuddi “Yandeks” va Mail.Ru foydalanuvchilarining ma’lumotlariga o‘xshab Bitcoin Security saytining forumida e’lon qilindi. Xabar qilinishicha, login va paroli e’lon qilingan Gmail akkauntlarining 60 foizidan faol foydalaniladi.
Google xodimining ta’kidlashicha, hozirda kompaniya mutaxassilari qanday qilib foydalanuvchilarning ma’lumotlari xakerlar qo‘liga tushib qolganini tekshirmoqda.
Agar “Yandeks”, Mail.Ru yoki Gmail’da akkauntingiz mavjud bo‘lsa, u holda shu saytlar yoki Isleaked sayti orqali sizning ham akkauntingiz ma’lumotlari xakerlar tomonidan e’lon qilingan yoki yo‘qligini tekshirib ko‘ring.